Diari Oficial de la Generalitat Valenciana


Sumari del DOGV 6662, del 30-11-2011 (2011/12847)

RESOLUCIÓ de 24 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni de col·laboració entre la Conselleria d'Hisenda i Administració Pública de la Generalitat, l'Agència de Tecnologia i Certificació Electrònica i el Consell Valencià de Col·legis Oficials de Graduats Socials de la Comunitat Valenciana, en matèria de col·laboració social, per a la presentació telemàtica de declaracions, comunicacions i altres documents administratius en representació de tercers.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6662

Data del DOGV
:   30-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/12183


Data del document
:   24-11-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 24 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni de col·laboració entre la Conselleria d'Hisenda i Administració Pública de la Generalitat, l'Agència de Tecnologia i Certificació Electrònica i el Consell Valencià de Col·legis Oficials de Graduats Socials de la Comunitat Valenciana, en matèria de col·laboració social, per a la presentació telemàtica de declaracions, comunicacions i altres documents administratius en representació de tercers. [2011/12486]  
  
La Conselleria d'Hisenda i Administració Pública de la Generalitat, l'Agència de Tecnologia i Certificació Electrònica i el Consell Valencià de Col·legis Oficials de Graduats Socials de la Comunitat Valenciana han subscrit, després de la tramitació prèvia reglamentària, el 29 de juliol de 2011, el Conveni de col·laboració en matèria de col·laboració social, per a presentació telemàtica de declaracions, comunicacions i altres documents administratius en representació de tercers.  
  
En compliment del que estableix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana (DOCV) l'esmentat conveni, que ha quedat inscrit en el Registre de Convenis de la Generalitat amb el número 1080/2011, i que figura com a annex d'esta resolució.  
  
Valencia, 24 de novembre de 2011.- La directora general del Secretariat del Consell i Relacions amb les Corts: M.ª Teresa Lleó Alonso.  
  
  
Conveni de col·laboració entre La Generalitat, l'Agència de Tecnologia i Certificació Electrònica i el Consell Valencià de Col·legis Oficials de Graduats Socials de la Comunitat Valenciana, en matèria de col·laboració social, per a la presentació telemàtica de declaracions, comunicacions i altres documents administratius en representació de tercers   
  
València, 29 de juliol de 2011  
  
Reunits  
D'una part, José Manuel Vela Bargues, conseller d'Hisenda i Administració Pública de la Generalitat, d'acord amb el Decret 11/2011, de 28 de juliol, del president de la Generalitat, publicat en el DOCV número 6576, de 29 de juliol de 2011, que està autoritzat per a la signatura d'este conveni per l'Acord adoptat el 17 de juny de 2011 pel Consell de la Generalitat, d'acord amb l'article 17, apartat f) de la Llei 5/1983, de 30 de desembre, del Consell.  
  
  
D'una altra, Mar Ibáñez Martí, en nom i representació de l`Agència de Tecnologia i Certificació Electrònica, creada per la Llei 14/2005, de 28 de desembre, de la Generalitat, els estatuts de la qual van ser aprovats pel Decret 21/2011, del Consell, qui actua en qualitat de gerent de l'Ens, segons el Decret 6/2010, de 8 de gener, del Consell, pel qual se la nomena per a tal càrrec, i es troba facultada per a la firma del present conveni, en virtut de l'article 1.a de la Resolució de 25 d'abril de 2008, del president de l'Ens Prestador de Serveis de Certificació Electrònica de la Comunitat Valenciana, per la qual es deleguen determinades competències en el gerent de l'Agència, publicat en el Diari Oficial de la Comunitat Valenciana número 5754, de 2 de maig de 2008.  
  
I d'una altra, Ricardo Gabaldón Gabaldón, en la seua condició de president del Consell Valencià de Col·legis Oficials de Graduats Socials de la Comunitat Valenciana, legitimat per a este acte en virtut de les competències que li atribueix l'article 6 dels vigents estatuts aprovats per la Resolució de 26 de gener de 2001, de la secretària general de la Conselleria de Justícia i Administracions Públiques, per la qual resol inscriure en el Registre de Col·legis Professionals i Consells Valencians de Col·legis Professionals els Estatuts del Consell Valencià de Col·legis Oficials de Graduats Socials de la Comunitat Valenciana, adaptats a la Llei 6/1999, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i publicats en el DOCV del 21 de febrer de 2001. Els tres intervinents afirmen i es reconeixen, recíprocament, la seua suficiència i vigència de les seues respectives facultats per a celebrar el present conveni i, a este efecte   
  
  
Exposen  
Amb l'entrada en vigor de la Llei 11/2007, de 22 de juny, de l'Accés Electrònic dels Ciutadans als Serveis Públics, que reconeix el dret dels ciutadans a relacionar-se amb les administracions públiques utilitzant mitjans electrònics, sorgeix la necessitat d'oferir als ciutadans noves tecnologies de la informació en l'activitat administrativa; en les relacions entre les administracions públiques; així com en les relacions del ciutadans amb estes.  
La Generalitat té entre les seues funcions l'oferiment d'uns serveis d'interés als ciutadans, la recerca de l'eficiència en l'ús dels recursos públics i la simplificació en la tramitació administrativa.  
  
Així mateix, té entre les seues competències l'aplicació de les tecnologies de la informació per a l'impuls, desenrotllament i implantació de serveis electrònics en línia, a fi de fer realitat l'administració electrònica en benefici dels ciutadans i empreses.  
La Generalitat, mitjançant la Llei 3/2010, de 5 de maig, d'Administració Electrònica de la Comunitat Valenciana, s'ha compromés expressament a garantir el dret dels ciutadans a relacionar-se per mitjans electrònics amb els seus departaments i ens instrumentals dependents, i establir els mitjans necessaris per a l'ordenació, l'impuls i el desenrotllament de serveis als ciutadans per mitjans electrònics, amb la finalitat de millorar l'eficàcia i eficiència interna, la qual cosa comporta un millor servei als ciutadans i empreses. Així, posa a la seua disposició un ampli conjunt de serveis, com la presentació de declaracions, comunicacions i altres documents administratius a través d'Internet.  
  
L'article 23 de la Llei 11/2007 reconeix la possibilitat que les administracions públiques habiliten persones físiques o jurídiques, autoritzades per a la realització de tràmits electrònics en representació de les persones interessades en el procediment. Per la seua part, la llei autonòmica 3/2010, abans esmentada, en l'article 22 crea el Registre de Representació Electrònica de la Comunitat Valenciana, on s'inscriuran els poders que habiliten davant de la Generalitat i el seu sector públic.  
D'altra part, la disposició final primera del Decret 165/2010, de 8 de octubre, del Consell, pel qual s'estableixen mesures del simplificació i de reducció de càrregues administratives en els procediments gestionats per l'administració de la Generalitat i el seu sector públic, atorga la competència funcional del Registre de Representants de la Generalitat a l'Agència de Tecnologia i Certificació Electrònica.  
L'Agència de Tecnologia i Certificació Electrònica (ACCV) és una entitat de dret públic, de la Conselleria de Justícia i Administracions Públiques, la missió principal de la qual és la prestació de serveis de certificació i disposa de la infraestructura tècnica necessària per a la realització dels serveis d'emissió i validació de certificats digitals per a la identificació i autenticació i realització de la firma electrònica. L'Agència de Tecnologia i Certificació Electrònica està especialitzada en matèries d'identificació, autenticació i firma electrònica, i a causa d'això, la Generalitat li ha atorgat la competència funcional de Registre de Representació Electrònica de la Comunitat Valenciana.  
D'altra part, el Consell Valencià de Col·legis Oficials de Graduats Socials de la Comunitat Valenciana és una corporació de dret públic de caràcter professional, amb personalitat jurídica pròpia i plena capacitat d'obrar per al compliment dels seus fins. L'activitat dels seus col·legiats es basa, entre altres, en l'actuació davant dels òrgans de les administracions públiques en qualitat de representants de persones físiques i jurídiques de forma habitual, retribuïda i professional. Són funcions pròpies d'estos col·legiats les d'estudiar, intervindre, sol·licitar i realitzar qualsevol classe de tràmits i actuacions en interés de persones físiques i jurídiques que així ho sol·liciten, davant dels òrgans de les administracions públiques.  
El Consell Valencià de Col·legis Oficials de Graduats Socials de la Comunitat Valenciana es preocupa que la professió dels seus col·legiats siga productiva, eficaç i tinga un pes específic en la societat. En l'exercici de les seues funcions, el Consell Valencià de Col·legis Oficials de Graduats Socials de la Comunitat Valenciana manifesta el seu interés que els seus col·legiats presten col·laboració en la millora dels serveis d'ajuda al ciutadà. Per al desenrotllament d'estos serveis, la dita entitat considera de gran interés la utilització de les noves tecnologies que permeten la presentació d'escrits, declaracions i comunicacions a través d'Internet.  
Per això, a través d'este conveni, el Consell Valencià de Col·legis Oficials de Graduats Social de la Comunitat Valenciana posa a disposició dels seus col·legiats la possibilitat d'adherir-se per a fer possible l'actuació per via electrònica d'estos col·legiats en representació dels seus clients.  
El present conveni queda vinculat directament amb el compliment dels mandats, designats en l'article 19 de l'Estatut d'Autonomia de la Comunitat Valenciana, i pretén contribuir a la plena integració de la societat del coneixement dels ciutadans i empreses de la Comunitat Valenciana, a través de l'impuls de mesures i polítiques actives des de la Generalitat, que facen efectiu el dret d'accés dels valencians a les noves tecnologies i als seus beneficis.  
Per tot això, les parts firmants subscriuen este conveni de col·laboració d'acord amb les següents  
  
Clàusules  
  
Primera. Objecte  
El present conveni té com a objecte establir un marc de col·laboració que afavorisca les relacions entre la Generalitat i el seu sector públic, els ciutadans i empreses i els representants d'estos, a fi de facilitar als ciutadans la seua relació electrònica amb la Generalitat, mitjançant la utilització de mecanismes de comunicació àgils, senzills, pràctics i eficaços.  
En particular, l'objecte del conveni és establir la col·laboració entre la Generalitat, l'Agència de Tecnologia i Certificació Electrònica i el Consell Valencià de Col·legis Oficials de Graduats Socials de la Comunitat Valenciana, per tal d'autoritzar el Consell Valencià de Col·legis Oficials de Graduats Socials de la Comunitat Valenciana i els professionals col·legiats que s'adherisquen al present conveni a presentar per via telemàtica, en representació de terceres persones, escrits, sol·licituds i comunicacions davant de la Generalitat, en aquells procediments administratius on s'establisca esta possibilitat, incorporant les dades del Consell Valencià de Col·legis Oficials de Graduats Socials de la Comunitat Valenciana i els col·legiats en l'aplicació de Registre de Representants de l'Agència de Tecnologia i Certificació Electrònica.  
  
Els col·legiats interessats podran adherir-se al conveni manifestant prèviament el seu consentiment mitjançant un document individualitzat d'adhesió, que figura en l'annex 1. La firma d'este document en suposa l'acceptació del contingut íntegre.  
  
Segona. Àmbit d'actuació  
La representació de terceres persones, en els termes establits en l'article 32 de la Llei 30/1992, de Règim Jurídic de las Administracions Públiques i de Procediment Administratiu Comú, la podran exercir professionals que tinguen efectivament la condició de col·legiat en exercici i que consten inclosos en el Registre de Representació Electrònica de la Comunitat Valenciana.  
Els dits professionals podran actuar en qualitat de representants, en aquells procediments electrònics en què la Generalitat haja establit la utilització del Registre de Representació Electrònica de la Comunitat Valenciana.  
  
Tercera. Obligacions de l'Agència de Tecnologia i Certificació Electrònica  
L'Agència de Tecnologia i Certificació Electrònica, en l'àmbit del present conveni, es compromet a:  
1. Donar d'alta el present conveni en l'aplicació de Registre de Representants.  
2. Autoritzar i donar accés a la persona o persones responsables, per part del Consell Valencià de Col·legis Oficials de Graduats Socials de la Comunitat Valenciana, en la gestió de les altes, modificacions i baixes d'usuaris/col·legiats del Registre de Representació Electrònica de la Comunitat Valenciana.  
3. Facilitar al Consell Valencià de Col·legis Oficials de Graduats Socials de la Comunitat Valenciana les aplicacions informàtiques que calguen per a la gestió dels usuaris.  
4. Emetre els certificats electrònics corresponents, perquè les persones autoritzades puguen accedir al Registre.  
5. L'Agència de Tecnologia i Certificació Electrònica proporcionarà l'assistència tècnica necessària per al desenrotllament d'este sistema.  
  
Quarta. Obligacions del Consell Valencià de Col·legis Oficials de Graduats Socials de la Comunitat Valenciana  
1. Firmar els documents d'adhesió al conveni amb els seus col·legiats, així com custodiar-los.  
2. Informar els seus col·legiats, que s'adherisquen al present conveni, de les condicions i obligacions a què es comprometen.  
3. Mantindre actualitzat el Registre de Representants, mitjançant la inclusió d'altes, modificacions i baixes, des del moment que tinguera coneixement d'això.  
4. Nomenar una o diverses persones responsables de la gestió dels col·legiats en el Registre.  
5. Els professionals que actuen per compte de tercers, fonamentant-se en este conveni, es comprometen a exercir la representació suficient de les persones interessades, en el nom dels quals actuen, en els termes establits en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Els professionals col·legiats hauran de disposar d'un certificat digital de ciutadà o persona física de l'Agència de Tecnologia i Certificació Electrònica o d'un altre prestador de serveis de certificació, que puga ser validat per l'Agència de Tecnologia i Certificació Electrònica, en l'àmbit d'este conveni.  
  
Cinquena. Obligacions de la Generalitat  
La Generalitat s'obliga a:  
1. Reconéixer com a vàlida la representació inscrita en el Registre de Representants, en el tràmits i procediments que així s'establisquen. No obstant això, la Generalitat podrà, en qualsevol moment, sol·licitar a la persona representant l'acreditació de la representació.  
2. Promoure la utilització del Registre de Representants, per al seu ús per part de les aplicacions de la Generalitat.  
3. Difondre l'ús d'esta plataforma, i les representacions associades a les persones col·legiades, en els tràmits compartits amb altres administracions públiques.  
  
Sisena. Seguiment del conveni  
Tant la Generalitat com l'Agència de Tecnologia i Certificació Electrònica i el Consell Valencià de Col·legis Oficials de Graduats Socials de la Comunitat Valenciana podran proposar la revisió del present conveni, per tal d'introduir aquelles millores i modificacions que consideren pertinents.  
Totes les parts es comprometen a mantindre periòdicament reunions, a fi de facilitar la relació i col·laboració entre els tres i resoldre els possibles problemes que puguen sorgir en l'execució del present conveni i impulsar la materialització efectiva del seu contingut.  
  
Setena. Vigència del conveni  
El present conveni entrarà en vigor l'endemà de la seua firma i tindrà una duració de sis anys, comptadors des d'eixa data, i podrà prorrogar-se per períodes de la mateixa duració, amb l'acord previ de les parts; llevat que siga denunciat per qualsevol de les parts, manifestant la seua voluntat de resoldre'l amb dos mesos d'antelació a la data de terminació del termini inicialment pactat o de qualsevol de les seues pròrrogues.  
  
Vuitena. Resolució del conveni  
L'incompliment, per part del Consell Valencià de Col·legis Oficials de Graduats Socials de la Comunitat Valenciana, de qualsevol de les exigències d'este conveni, suposarà la resolució d'este. En especial, s'entendrà revocada l'autorització per a presentar per via telemàtica declaracions, comunicacions i altres documents en representació de terceres persones, d'acord amb el que estableix la normativa reguladora de la presentació telemàtica. La Generalitat haurà de comunicar esta resolució per mitjà d'un escrit o per via telemàtica, amb l'audiència prèvia a la persona interessada, i sense perjudici de la possibilitat d'exercir les accions legals oportunes.  
De la mateixa manera, l'incompliment de les obligacions, a què es refereixen els documents individualitzats d'adhesió per part d'algun dels professionals col·legiats, suposarà l'exclusió del conveni, i quedarà revocada l'autorització individual a ell referida amb el mateix procediment i garanties.  
La falta de representació suficient de les persones, en el nom de la qual s'haguera presentat la documentació, donarà lloc, quant al que haguera efectuat la dita presentació, a l'exigència de les responsabilitats que foren procedents.  
La resolució del conveni implicarà la baixa immediata de tots els professionals adherits a este.  
  
Novena. Règim econòmic  
Este conveni de col·laboració no comporta obligacions econòmiques entre les parts firmants.  
  
Deu. Protecció de dades personals  
En compliment del que estableix la normativa vigent en el nostre ordenament -sobre protecció de dades de caràcter personal- el tractament de les dades personals, que necessiten les parts que firmen el present conveni, se subjecta al que disposa la Llei Orgànica 5/1999, de 13 de desembre, de Protecció de Dades de Caràcter Personal, i a les disposicions dictades per a desplegar-la.  
  
Onze. Dret aplicable i resolució de conflictes  
Mitjançant la firma del present conveni, les parts es comprometen a resoldre, de mutu acord, les incidències que puguen sorgir en el seu compliment.  
Les qüestions litigioses que sorgisquen entre les parts, durant el desplegament i execució del present conveni, se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
Normativa aplicable:  
- Llei 30/1992, de Règim Jurídic de les Administracions Públiques i de Procediment Administratiu Comú.  
- Llei 11/2007, de 22 de juny, d'Accés Electrònic dels Ciutadans als Serveis Públics.  
- Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
- Decret 98/2005, de 20 de maig, del Consell de la Generalitat, pel qual es regula un registre de representacions de caràcter voluntari, davant de la Generalitat, per a la realització de tràmits per via telemàtica.  
- Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.  
I en prova de conformitat per tot el que antecedeix, firmen els compareixents el present conveni en el lloc i la data indicats.  
  
Per la Generalitat, el conseller d'Hisenda i Administració Pública: José Manuel Vela Bargues Gabaldón.  
Pel Consell Valencià de Col·legis Oficials de Graduats Socials de la Comunitat Valenciana, el president: Ricardo Gabaldón Gabaldón.  
  
Per l'Agència de Tecnologia i Certificació Electrònica, la gerent: Mar Ibáñez Martí.  
  
  
ANNEX I  
  
Document individualitzat d'adhesió al   
conveni de col·laboració  
  
Dades identificatives  
Document individualitzat d'adhesió  
(Nom i cognoms) ???????, amb NIF ??????., i domicili a ???????., per mitjà del present document declara la seua voluntat d'adherir-se al Conveni de col·laboració entre la Generalitat, l'Agència de Tecnologia i Certificació Electrònica i el Consell Valencià de Graduats Socials de València, en matèria de col·laboració social, per a la presentació telemàtica de declaracions, comunicacions i altres documents administratius en representació de tercers.  
  
El/la firmant coneix el contingut íntegre de l'esmentat conveni de col·laboració i assumeix de forma expressa les obligacions que se'n deriven com a representant i presentador, en nom i per compte de terceres persones, de documents que, segons la seua normativa, es tramiten per via telemàtica.  
Així, doncs, el/la firmant declara que, en les actuacions que desenrotlle en el marc del conveni esmentat, tindrà la representació que en cada cas calga per a actuar en nom i per compte de tercers.  
  
?????????????. (lloc i data)  
Firmat per: ????????????.